Sljedeći tjedan u Annapolisu počinje mirovna konferencija o Srednjem istoku
Na mirovnu konferenciju o Srednjem istoku Sjedinjene Države pozvale pedesetak zemalja, uključujući arapske države, Izrael, Palestinksu 
Sjedinjene su Države na mirovnu konferenciju o Srednjem istoku pozvale pedesetak država i međunarodnih organizacija. Među pozvanima na skup, koji će se održati u Akademiji ratne mornarice u Annapolisu, nedaleko od Washingtona, bit će predstavnici arapskih država, Izraela, Palestinske uprave i više europskih, azijskih i afričkih zemalja. Pripremajući mirovnu konferenciju, državna tajnica Condoleezza Rice i međunarodni izaslanik za Srednji istok Tony Blair boravili su u više zemalja regije, promičući zalaganje za rješenje koje podrazumijeva postojanje dvije države – nezavisne Palestine koja bi bila uspostavljena uz granicu s Izraelom. Ako je suditi po izjavi pomoćnika državne tajnice Davida Welcha,Washington za sada izbjegava prognozirati krajnji ishod skupa: "Nije na meni da određujem očekivanu razinu uspjeha skupa. Moj je posao da nastojim i uspijem pokrenuti proces naprijed. Vjerujemo da upravo to činimo. Uvjereni smo da se radi o zbilja značajnom trenutku." Palestinski čelnik Mahmoud Abbas u više je navrata posjetio izraelskog premijera Ehuda Olmerta u Jeruzalemu. Posljednji put su se susreli u ponedjeljak, pripremajući se za konferenciju u Annapolisu. Prije toga, državna tajnica i posebni izaslanik Tony Blair pozvali su palestinskog čelnika da poduzme odgovorne korake s ciljem postizanja državnosti. "Posebno po pitanju sigurnosti....Namjere neće biti dovoljne, to se može postići samopoduzimanjem mjera," rekao je Tony Blair. Izraelski su dužnosnici izrazili nadu da će razriješiti sva pitanja s Palestincima prije odlaska predsjednika Busha iz Bijele kuće. Egipatski predsjednik Hosni Mubarak sastao se jučer u ljetovalištu Šarm el-Šeik s jordanskim kraljem Abdulahom i predsjednikom Palestinske uprave Mahmudom Abbasom, kako bi koordinirali stajališta neposredno pred mirovnu konferenciju o Srednjem istoku. Čelnik Hamasa Ismail Hanijeh, koji je neko vrijeme bio palestinski premijer – dok ga Abbas nije smijenio – izjavio je da je ovaj međunarodni skup 'mrtvorođenče', jer Palestincima neće donijeti nikakvu korist.